Af Georg Bonnevie

Dansk Sojakagefabrik, også kendt under navnet Sojakagen, en del af Ø.K., Østasiatisk Kompagni, minderne myldrer frem.

Jeg har tidligere skrevet om F.D.B. hvor jeg arbejdede på et tidligere tidspunkt, men Sojakagefabrikken, der har været en stor del af min barndom, med sine markante lugtgener og spændende miljø. Skibene i havnen, lastbilerne, tankbilerne, togvognene der dagligt blev trukket over havnen ved Langebro og ud til fabrikken.

Billede lånt fra www.sundborg.wordpress.com/

Siloerne og de spændende områder med tomme olietønder og andre oplagrede effekter .Fabrikken lå yderst på Bryggen, mellem Gosch Tændstikfabrik for Tordenskjold`s Tændstikker, Joseph Levin`s oplagsplads for metalskrot og gamle aviser. Den nuværende kommunale bygning for Stadsingeniørens Direktorat, hvor vi som drenge kunne indsamle aviser og skrot og sælge på stedet, og den yderst på havnen beliggende Cold Store`s frysehus´s beton bygning, der var enden på havnemolen, opfyldte alle drømmene om spænding. Når man var gået fra Langebro ad Islands Brygge, langs havnens toppede Brosten og dybe render med Tog og kranskinner, passeret Carl Nielsens røde administrationsbygning, der i dag er det sidste minde om den tid. Kranerne der kørte frem og tilbage og lodsede sand og sten. Passeret Kulpladserne med de store oplag af kul og koks og flere kraner. Mellem havnen, oplagspladserne, togskinnerne i to baner og selve gaden, Islands Brygge, med de gamle beboelsesejendomme mod vandet, og nåede ud i det egentlige industriområde, til siloerne for sojamel. Livet der, og fabrikken der aldrig sov.

Selv har jeg efter et mellemspil som benzinchauffør i Kbh.`s lufthavn, via min svoger der var Tankvogns chauffør på Sojakagen, selv haft ansættelse derude i nogle år og det var gode tider. Vi kørte Sojamel til Brødfabrikker, spiseolie (Sojaolie) til Salatfabrikker og div. andre faciliteter samt Glycerin til Vaskerier og Sæbefabrikker. Sojakagen leverede Uniformer og Træskostøvler samt Kasket. Vi var en snes Chauffører og stoltheden over vores arbejdsplads med eget Automekanisk værksted og stort Garageanlæg var ikke til at tage fejl af.

Andre omstændigheder medførte at jeg fik ansættelse på Københavns Rådhus og via diverse forfremmelser på den tid, var Vagtmester på det nuværende Bryggensgård, Joseph Levins bygning, da ulykken indtraf på Sojakagen. Eksplosionen i Extraktionsanlægget, der rystede København og isolerede Bryggen. Jeg blev vækket på Østerbro via vagten på Rådhuset og kørte straks derud. Jeg med tog vagter fra Rådhuset og gennem Politiafspærringer ved Langebro nåede jeg frem til (min) bygning og oplevede et sørgeligt syn. Flammerne stod uhyggeligt højt op i luften. Rednings og Brandsluknings køretøjer overalt og i Bryggensgård. Ikke et helt vindue mod Sojakagen og bygningsbeklædningen delvist skrællet af. En uhyggelig nat og en anden historie der i tur medførte Sojakagens lukning.

Radioudsendelse fra Dr.dk omkring ulykken

1980: Sojakagefabrikken eksploderede

Dansk Sojakagefabrik – i folkemunde kaldt Sojakagen – eksploderede den 15. juli 1980 midt om natten. Ved ulykken blev 23 mennesker såret og der skete skader for 200 millioner kroner.

Københavns Radio sendte ekstraordinært hele natten.

Udsendelsens indhold:

Programmedarbejderen indleder med at fortælle, at Sojakagefabrikken er sprunget i luften. Københavns Radio følger sagen, men vil samtidig også spille noget musik

Jørgen Skarke fortæller seneste nyt fra ulykken. Københavns Brandchef er med direkte på telefonen. Han fortæller, at situationen er under kontrol i den forstand, at branden ikke bliver større end den er i øjeblikket. Brandchefen frygter alvorlige skader. Man ved ikke, om der er nogle omkomne.

Reporter Jan Larsen sender fra katastrofecentralen på Falckstationen. Stationsleder Benny Trustrup fortæller, at man har indkaldt ambulancer fra hele Sjælland. Man har på nuværende tidspunkt kørt seks patienter væk fra ulykkesstedet. Preben Pedersen, distriktsleder fra Falck, har været på stedet. Han fortæller, hvordan der ser ud.

Hør radioudsendelsen

Wikipedia om sojakagefabrikken